I.Sissejuhatus

Komisjon esitas 12. aprillil 2016 teatise „Ülevaade olukorrast ja võimalikud edasised sammud seoses vastastikkuse põhimõtte kohaldamata jätmisega teatavates kolmandates riikides viisapoliitika valdkonnas“. Teatises on märgitud, et komisjoni aktiivsel toetusel on enamik kaheksast kolmanda riigiga seoses teatatud vastastikkuse põhimõtte kohaldamata jätmise juhtumist lahendatud. Kui kolmas riik ei ole kaotanud viisanõuet 12. aprilliks 2016, on komisjon nõukogu 15. märtsi 2001. aasta määruse (EÜ) nr 539/2001 alusel kohustatud võtma vastu delegeeritud õigusakti, millega peatatakse viisavabaduse kohaldamine selle kolmanda riigi kodanike suhtes 12 kuuks. Määruse kohaselt peab komisjon arvesse võtma ka tagajärgi, mida viisavabaduse peatamine tooks kaasa ELi ja selle liikmesriikide välissuhetele. Seetõttu on aprilli teatises rõhutatud ka seda, kui tähtis on Euroopa Parlamendi ja nõukogu täielik osalus vastastikkuse mehhanismi kohaldamises, hinnatud viisavabaduse peatamise erilise poliitilise tundlikkuse kontekstis viisavabaduse peatamise tagajärgi ja peatamise mõju asjaomastele kolmandatele riikidele ning kutsutud Euroopa Parlamenti ja nõukogu tungivalt üles alustama teatises esitatud hinnangu põhjal arutelusid ja võtma seisukoha, milline on kõige asjakohasem viis edasi liikuda.

Juulis 2016 võttis komisjon kokku aprillist juulini tehtud edusammud ja määras kindlaks järgmised sammud, mida tuleks teha täieliku vastastikuse viisavabaduse saavutamiseks. Komisjon tervitas täieliku vastastikuse viisavabaduse sisseseadmist Bruneiga. Kanada puhul märkis komisjon, et ootab ELi-Kanada tippkohtumist kui võimalust saada kinnitust käegakatsutavatele edusammudele, mis on tehtud Bulgaaria ja Rumeenia kodanike suhtes viisanõude kaotamisel. Samuti märkis komisjon, et Ameerika Ühendriigid ei ole astunud samme viisanõude kaotamiseks Bulgaaria, Horvaatia, Küprose, Poola ja Rumeenia kodanike suhtes. Komisjon kohustus kasutama kõiki võimalusi, et jätkata pürgimist täieliku vastastikuse viisavabaduse poole Kanada ja Ameerika Ühendriikidega, kooskõlastades tegevust asjaomaste liikmesriikidega, et kiiremini tulemusteni jõuda, ning esitama enne aasta lõppu aruande täiendavate edusammude kohta.

Käesolevas teatises tehakse kokkuvõte alates 2016. aasta juulist tehtud täiendavatest edusammudest läbirääkimistes kahe ülejäänud riigiga. Eelkõige antakse teatises aru Kanadaga saavutatud käegakatsutavatest edusammudest ja Ameerika Ühendriikidega toimuvate arutelude seisust ning määratakse kindlaks järgmised sammud.

II.Mis on täieliku vastastikuse viisavabaduse saavutamises toimunud pärast aprilli teatise järelmeetme avaldamist

Kanada (teate esitanud riigid: Bulgaaria ja Rumeenia)

Kanada kohta on aprilli teatise järelmeetmes märgitud, et konstruktiivsed arutelud, mida on muu hulgas peetud ka kõrgeimal poliitilisel tasandil, on möödunud kuudel süvenenud, ning Kanada valitsus näitab üles kindlat tahet jätkata ühes ELiga tööd kõigi ELi kodanike jaoks täieliku vastastikuse viisavabaduse saavutamiseks. Komisjon on jätkas täieliku vastastikuse viisavabaduse poole pürgimist, kooskõlastades tegevust Bulgaaria ja Rumeeniaga, et kiiremini tulemusteni jõuda, ning ootas ELi-Kanada tippkohtumist kui võimalust saada kinnitust käegakatsutavatele edusammudele, mis on tehtud Bulgaaria ja Rumeenia kodanike suhtes viisanõude kaotamisel.

ELi ja Kanada tugevate ja koordineeritud jõupingutuste ning koostöö tulemusel esitas Kanada enne 30. oktoobril 2016 Brüsselis toimunud ELi-Kanada 16. tippkohtumist konkreetse ajakava täieliku vastastikuse viisavabaduse saavutamiseks.

Kanada valitsus on teatanud, et kavatseb osaliselt kaotada viisanõude Kanadasse reisivate Rumeenia ja Bulgaaria kodanike suhtes, kes vastavad nõutavatele tingimustele. Alates 1. maist 2017 ei vaja need Rumeenia ja Bulgaaria kodanikud, kellele on möödunud kümnel aastal antud Kanadas ajutine elaniku viisa või kellel on praegu olemas kehtiv USA viisa (välja arvatud sisserändaja viisa), Kanadasse reisimiseks või läbi Kanada reisimiseks ajutist elaniku viisat, vaid neile piisab selleks elektroonilisest reisiloast. Kanada valitsus kavatseb kaotada viisanõude Bulgaaria ja Rumeenia kodanike suhtes 1. detsembril 2017. Kanada kinnitas oma otsust kaotada 2017. aastal viisanõue kõigi Bulgaaria ja Rumeenia kodanike suhtes ELi-Kanada tippkohtumisel tehtud ühisavalduses.

Komisjon tervitab Kanada otsust kaotada alates 1. detsembrist 2017 viisanõue kõigi Kanadasse reisivate Bulgaaria ja Rumeenia kodanike suhtes. Komisjon teeb nüüd mõlema liikmesriigi ja Kanadaga tööd selle nimel, et tagada täieliku vastastikuse viisavabaduse kehtestamine kokkulepitud ajakava raames.